Il-President François Hollande ħatar lill-Ministru għall-Intern Manuel Valls biex jieħu post Jean-Marc Ayrault bħala Prim Ministru f’tibdil fil-kabinett li ħafna osservaturi jaraw bħala bidu ġdid wara li s-Soċjalisti ġabbru telfiet kbar fl-elezzjonijiet miniċipali fi tmiem il-ġimgħa. Ayrault, li rrizenja ftit qabel ma l-President ħabbar il-bidla fuq it-TV, beda bħala l-aktar Prim Ministru poplari f’dawn l-aħħar 50 sena iżda malajr bdew jagħtuh it-tort tal-falliment tal-gvern li ma kienx qed jagħmel il-bidliet li wiegħed fil-kampanja elettorali. Hollande qal li l-kabinett il-ġdid se jkun fih inqas ministri u li sal-2017, se titnaqqas it-taxxa fuq id-dħul.